**Harriet Backer** (født 21. januar 1845 i Holmestrand, død 25. mars 1932 i Oslo) var en norsk maler. Hun er en av landets viktigste kvinnelige malere. Hun er kjent for sine interiørmotiver og landskapsbilder. Bildene hennes er detaljrike og formidles med fyldige farger og stemningsfull lyssetting. Harriet Backer var en eldre søster av komponisten og pianisten Agathe Backer-Grøndahl.

Liv og karriere
---------------

Harriet Backer ble født i Holmestrand, men flyttet som 12-åring med familien til Christiania. Der fikk hun utdannelse ved Johan Fredrik Eckersbergs malerkurs, samt Christen Brun og Knud Bergsliens malerskoler. Senere var hun elev av Eilif Peterssen og Léon Bonnat. Hun studerte i München (1874–1878) og var tilknyttet Madame Trélats malerskole i Paris. Backer bodde i Paris i årene 1878–1888. Hun delte atelierleilighet med sin venninne Kitty Kielland.

Backer hadde sin debut på «Salonen» i 1880 med maleriet «Solitude» og hadde jevnlige sommeropphold i Norge. Hun flyttet tilbake til Norge i 1888 og nøt stor respekt som kunstner der, også blant de yngre malerne. Backer holdt sin første separatutstilling i Christiania Kunstforening i 1907.

Harriet Backer arbeidet i realisme-tradisjonen innen malerkunsten, der hun regnes både som naturalist og en tidlig impresjonist. Hun var sentral i kretsen av Fleskum-malerne som møttes på Fleskum gård i Bærum sommeren 1886. Backers forståelse for lyset og hennes fargebruk, er neon av hennes fremste kvaiteter. Hennes kunstforståelse kan da også forstås som "l'art pour l'art ("kunsten for kunsten(s skyld)", altså at kunsten har en verdi i seg selv, uavhengig av motivet f.eks. Harriet Backer vant sølvmedalje på Verdensutstillingen i 1889 og fikk Kongens fortjenstmedalje i gull i 1908. Fra 1921 mottok hun Statens kunstnerlønn. Hun ble æresmedlem i Norsk Kvinnesaksforening i 1920.

Hun døde i sitt hjem 25. mars 1932 og er gravlagt på Vår Frelsers gravlund i Oslo.

På Dr. Graaruds plass i Holmestrand er det plassert en skulptur utført i 1982 av Ada Madssen som viser både Agathe og søsteren Harriet Backer, hvor Agathe sitter og har blikket mot sjøen og Harriet står og holder en palett og ser mot Holmestrandsfjellet.

### Malerskole

Backer drev malerskole i Kristiania fra tidlig 1890-årene og skolen var på den tiden i praksis den eneste kunstmalerutdannelse i Norge. Blant elevene var Nikolai Astrup, Halfdan Egedius, Harald Sohlberg, Henrik Lund, Helga Ring Reusch, Astri Welhaven og Sara Fabricius (Cora Sandel).

Viktige verk
------------

Noen av Harriet Backers viktigste verk er «Solitude» (malt 1878–1880), «Blått interiør» (1883), «Ved lampelys» (1890) og «Barnedåp i Tanum kirke» (1892).

I hennes malerier finnes ingen ensfargede flater; fargebruken er organisk og viser dynamikken i hvordan lyset faller. Arbeidsmåten hennes fulgte modellen fra samtidens *plein air*-maleri, eller friluftsmaleri. Det vil si at hun stilte seg opp direkte foran det som skulle avbildes når lyset falt slik hun anså som riktig for hennes bilder. Deretter vendte hun tilbake på samme tid av dagen inntil maleriet var ferdig. Dette er grunnen til at flere av hennes malerier gjerne tok opp til flere år å utføre.[]

### «Ved lampelys»

Maleriet «Ved lampelys» (1890) er av hennes viktigste verk. Her har hun vist hvordan lyset endrer karakter idet det faller over interiøret, hvordan det kaster lange skygger og hvordan det reflekteres i speilet. Fra den glødende ovnen kastes lyset over stolen.

* «Ved lampelys», Harriet Backer, 1890«Ved lampelys», Harriet Backer, 1890

### «Inngangskoner»

Maleriet «Inngangskoner» (1892) er en skisse fra Tanum kirke, som viser en kirkelig skikk som gikk ut av bruk i 1920-årene. Etter en fødsel skulle en kvinne bli velsignet og renset av presten før hun igjen fikk trå inn i kirkerommet. Motivet i dette maleriet er nettopp denne hendelsen, hvor to kvinner blir velsignet og renset av presten. Motivet er malt friskt og luftig, og interiøret lyses opp av et allestedsværende sommerlys.

* «Inngangskoner», Harriet Backer, 1892«Inngangskoner», Harriet Backer, 1892

### «Uvdal stavkirke»

Motivet i maleriet «Uvdal stavkirke» (opprinnelig: «Interiör i Opdal Kirke», 1909) er kirkens alter. Betrakteren står i midtskipet og Uvdal stavkirkes karakteristiske midtstolpe har fått en sentral plass. Lyset er også her dominerende og alteret bader i det. Også kvinnen til venstre bader i lyset.

* «Uvdal stavkirke», Harriet Backer, 1909«Uvdal stavkirke», Harriet Backer, 1909

Bygda Uvdal i Numedal het Opdal da Harriet Backer malte i kirken 1904-1909. Dalen skiftet navn til Uvdal 22. januar 1932 (knapt måneder før Harriet Backer døde). Den gamle stavkirken ble erstattet av en ny kirke - Uvdal kirke - i 1893, og stavkirken var altså ute av bruk da Backer malte der.

Utstillinger
------------

Flere av de største museer og kunstsamlinger i landet har bilder av Harriet Backer, blant annet Nasjonalgalleriet (hvorav to malerier er utstilt på Nordnorsk Kunstmuseum), Bergen kunstmuseum og Rasmus Meyers Samlinger. Dessuten eier Bærum kommune flere verk.

Gatenavn
--------

Harriet Backer er hedret med gatenavn i flere norske kommuner.

Bildegalleri
------------

* «Ved lampelys» 1890«Ved lampelys» 1890
* «Interiør fra Uvdal stavkirke» 1909«Interiør fra Uvdal stavkirke» 1909
* «Inngangskoner» 1892«Inngangskoner» 1892
* «Blått interiør» 1883, med kollegaen Asta Nørregaard som modell«Blått interiør» 1883, med kollegaen Asta Nørregaard som modell
* «På blekevollen» 1886-87«På blekevollen» 1886-87
* «Kone som syr» 1890«Kone som syr» 1890
* «Barnedåp i Tanum kirke» 1892«Barnedåp i Tanum kirke» 1892

Referanser
----------

1. ↑   Backer, Harriet, «Harriet Backer»[Hentet fra Wikidata]
2. ↑   RKDartists, «Harriet Backer», RKD kunstner-ID 3391[Hentet fra Wikidata]
3. 1 2   Proleksis Encyclopedia, Proleksis enciklopedija ID 10299[Hentet fra Wikidata]
4. ↑   Artists of the World Online, AKL Online kunstner-ID 10099961[Hentet fra Wikidata]
5. ↑   Backer, Harriet[Hentet fra Wikidata]
6. ↑   Brockhaus Enzyklopädie, Brockhaus Online-Enzyklopädie-id backer-harriet, besøkt 9. oktober 2017[Hentet fra Wikidata]
7. ↑   KulturNav, KulturNav-ID 2897b93b-f964-4caa-9516-d4abd99854ec, besøkt 9. oktober 2017[Hentet fra Wikidata]
8. ↑   www.begravdeioslo.no, besøkt 28. oktober 2017[Hentet fra Wikidata]
9. ↑   Tildelinger av ordener og medaljer[Hentet fra Wikidata]
10. ↑  *Nylænde* 1921 s. 4
11. ↑  Loge, Øystein (1993). *Gartneren under regnbuen: hjemstavnskunstneren Nikolai Astrup*. Oslo: Grøndahl Dreyer/De Norske bokklubbene. ISBN 8252527876.
12. ↑  Østby, Leif (20. februar 2017). «Harriet Backer». *Norsk kunstnerleksikon* **(norsk)**. Besøkt 9. juni 2019.

Eksterne lenker
---------------

* Biografi på Akershus kulturnett
* Verk av Harriet Backer hos fotoarkiv ovaering.no

Portal: Kunst

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Store Danske Encyklopædi **·** Prabook **·** Brockhaus Enzyklopädie **·** Nationalencyklopedin **·** Historisk befolkningsregister **·** BIBSYS **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** ULAN **·** KulturNav **·** KulturNav
 |